# Vinčenco Montella[labot | labot pirmkodu]

Vinčenco Montella |  Vinčenco Montella 2015 (Fiorentina) |
| Personas dati |
| Dzimis | 1974. gada 18. jūnijā |
| Dzimšanas vieta |  Pomiljāno d'Arka, Itālija |
| Augums | 172 cm |
| Sporta veids | futbols |
| Pozīcija | uzbrucējs |
| Kluba informācija |
| Klubs |  Turcija (galvenais treneris) |
| Profesionālie klubi |
| Sezonas | **Klubs** | **Sp†** | **(v)†** |
| 1990—1995 |  Empoli | 51 | (26) |
| 1995—1996 |  Genoa | 34 | (21) |
| 1996—1999 |  Sampdoria | 83 | (54) |
| 1999—2009 |  Roma | 192 | (84) |
| 2007 |  →  Fulham | 10 | (2) |
| 2007—2008 |  →  Sampdoria | 13 | (4) |
| Kopā |  | **383** | **(191)** |
| Nacionālā izlase |
| 1999—2005 |  Itālija | 20 | (3) |
| Vadītās komandas |
| 2009—2011 |  Roma (U-15) |
| 2011 |  Roma (pienākumu izpildītājs) |
| 2011—2012 |  Catania |
| 2012—2015 |  Fiorentina |
| 2015—2016 |  Sampdoria |
| 2016—2017 |  Milan |
| 2017—2018 |  Sevilla |
| 2019 |  Fiorentina |
| 2021—2023 |  Adana Demirspor |
| 2023— |  Turcija |
| † Spēles (gūti vārti) tikai līgas spēlēs profesionālos klubos |

**Vinčenco Montella** (itāļu: *Vincenzo Montella*, izrunā: /vinˈtʃɛntso monˈtɛlla/; dzimis 1974. gada 18. jūnijā) ir itāliešu futbola treneris un bijušais futbolists. Spēlējis uzbrucēja pozīcijā, bijis Itālijas futbola izlases dalībnieks. Klubu līmenī lielākos panākumus guvis *AS Roma* sastāvā, kļūstot par Itālijas čempionu. Kopš 2023. gada septembra ir Turcijas izlases galvenais treneris.

## Futbolista karjera

Futbolista karjeru sāka 1990. gadā *Empoli* kluba rindās Itālijas C1 sērijā. 1995. gadā pievienojās *Genoa*, kas tolaik spēlēja B sērijā. Gadu vēlāk pārgāja uz A sērijas klubu *Sampdoria*. A sērijā debitēja 1996. gada 8. septembrī pret *Perugia*. 1999. gadā pārgāja uz *AS Roma*. 2000.—2001. gada sezonā šī kluba sastāvā kļuva par Itālijas čempionu. Karjeras noslēgumā tika izīrēts Anglijas klubam *Fulham* un Dženovas "Sampdoria".

Itālijas futbola izlasē debitēja 1999. gada 5. jūnijā 2000. gada Eiropas čempionāta kvalifikācijas spēlē pret Velsu. Piedalījies 2000. gada Eiropas čempionāta un 2002. gada FIFA Pasaules kausa finālturnīros. Kopumā izlases rindās aizvadījis 20 spēles un guvis trīs vārtus.

## Trenera karjera

Trenera karjeru sācis 2009. gadā kā *AS Roma* U-15 jauniešu komandas treneris. 2011. gada 21. februārī pēc Klaudio Ranjēri atkāpšanās iecelts par pirmās komandas galvenā trenera vietas izpildītāju līdz sezonas beigām. Jau savā pirmajā spēlē izcīnījis uzvaru pār *Bologna* ar 1-0. Sezonas beigās komanda ierindojās 6. vietā un jauns līgums netika piedāvāts.

2011. gada 9. jūnijā tika iecelts par *Catania* galveno treneri, parakstot ar klubu divu gadu līgumu. Sezonas beigās pēc abpusējas vienošanās amatu atstāja. 2012. gada 11. jūnijā parakstīja divu gadu līgumu (vēlāk pagarinot līdz 2017. gadam) ar Florences klubu *ACF Fiorentina*.

2015. gada 15. novembrī kļuva par Dženovas "Sampdoria" galveno treneri, klubā nostrādāja līdz sezonas beigām. 2016. gada jūnijā parakstīja divu gadu līgumu ar *AC Milan*. 2017. gada maijā pagarināja līgumu līdz 2019. gadam. Tomēr pēc neveiksmīga sezonas sākuma 2017. gada 27. novembrī tika atbrīvots no amata.

2017. gada 28. decembrī tika apstiprināts par Spānijas *La Liga* kluba *Sevilla* galveno treneri. 2018. gada aprīlī pēc vairākām neveiksmīgām spēlēm atbrīvots no amata.

2019. gada aprīlī vēlreiz kļuva par *Fiorentina* galveno treneri. Tā paša gada decembrī pēc zaudējuma ar 1:4 pret *AS Roma* amatu bija spiests atstāt. No 2021. gada septembra līdz 2023. gada jūnijam vadīja Turcijas Superlīgas klubu *Adana Demirspor*. Pirmajā sezonā ieņēma devīto vietu, bet otrajā sezonā izcīnīja ceturto vietu Superlīgā, kas ir kluba visu laiku labākais sasniegums, un kvalificējās Eiropas konferences līgai. Tomēr sezonas beigās pēc abpusējas vienošanās Montella klubu atstāja.

2023. gada 21. septembrī Montella tika apstiprināts par Turcijas izlases galveno treneri.

## Atsauces

## Ārējās saites

* Vikikrātuvē par šo tēmu ir pieejami multivides faili. Skatīt: Vinčenco Montella.

* *WorldFootball* profils (angliski)
* *Soccerbase* spēlētāja profils (angliski)
* *Soccerway* profils (angliski)
* *National-Football-Teams* profils (angliski)
* *Transfermarkt* spēlētāja profils (angliski)
* *Transfermarkt* trenera profils (angliski)
* *Eu-football.info* profils (angliski)
* *FBref* spēlētāja profils (angliski)